Puk-student dood ná fratsongelukArno Hollander (Foto: Facebook) ’n Tweede tragedie in sowat ’n week het die Noordwes-Universiteit (NWU) getref toe ’n student aan dié universiteit Saterdagaand in Potchefstroom aan oorhoofse elektrisiteitskabels geraak en doodgeskok het. Kol. Adele Myburgh, woordvoerder van die polisie, het aan Maroela Media gesê Arno Hollander (23) en ’n vriendin het tussen 18:00 en 18:30 foto’s by ’n treinstasie in die dorp gaan neem. “Dit is ’n gewilde plek in die dorp om foto’s te neem. Arno het op een van die trokke geklim en toe per ongeluk aan oorhoofse elektrisiteitskabels geraak,” vertel Myburgh. Volgens Myburgh was ’n veiligheidswag by die treinstasie eerste op die toneel en het die nooddienste ontbied. Hollander is op die toneel dood verklaar. Hollander het aptekerswese aan die universiteit gestudeer en was ’n inwoner van die Laureus-manskoshuis op die kampus. Louis Jacobs, woordvoerder van die universiteit, sê ’n diens is vanmiddag by die koshuis vir inwoners ter herinnering aan Hollander gehou. Medelye stroom sedertdien in op sosiale media. “Heel mooiste mens met die mooiste hart wat ek ken. Jou plek is leeg en ons harte is baie seer … Jou opgewondenheid vir die kunste en jou studie was ongelooflik,” skryf ’n vriendin op sosiale media. Rudi van de Venter (Foto: NWU) Die polisie het ’n navraagdossier geopen, sê Myburgh. Dit is die tweede slag vir die universiteit nadat ’n dosent verlede naweek in ’n sloot op die kampus geval en gesterf het. Maroela Media het vroeër berig Rudi van de Venter (48) was verbonde aan die departement van onderwys en het spesifiek wiskunde doseer.